OBRAZLOŽITVENI MEMORANDUM

OZADJE PREDLOGA

Enotni notranji trg je eden največjih dosežkov Evropske unije. Integracija in popolnoma delujoč notranji trg sta nujna za uspeh strategije Evropa 2020 ter doseganje trajnostne rasti gospodarstva EU, da bi se odpravila finančna in dolžniška kriza, ki se je začela leta 2008.

Ker so kapitalski trgi globalni, je uskladitev pravil glede računovodskega poročanja in revizije na globalni ravni bistvenega pomena za nemoteno delovanje kapitalskih trgov in za realizacijo integriranega trga za finančne storitve v EU. Namesto uvedbe lastnega sklopa standardov računovodskega poročanja se je EU leta 2002 s sprejetjem Uredbe (ES) št. 1606/2002 o uporabi mednarodnih računovodskih standardov (v nadaljnjem besedilu: uredba o MRS) odločila za izvajanje mednarodno sprejetih računovodskih standardov, tako imenovanih mednarodnih standardov računovodskega poročanja (MSRP), ki jih je oblikoval Upravni odbor za mednarodne računovodske standarde (IASB).

Ker se za približevanje MSRP in njihov sprejem odloča vedno več držav, mora EU nastopati enotno. Evropska svetovalna skupina za računovodsko poročanje (EFRAG), ki je tehnični svetovalec Evropske komisije na področju računovodstva, je postopno prevzela vlogo za zagotavljanje v prihodnost usmerjenega, tehničnega in verodostojnega prispevka pri določanju standardov s strani IASB.

Določevalec mednarodnih standardov in organizacija, ki zastopa interese Evrope, morata biti neodvisna, imeti zadostne zmogljivosti in strokovno znanje za pripravljanje standardov kakovosti in prispevka k tem standardom ter imeti dobro finančno podlago, da lahko dolgoročno izvajata svoje poslanstvo javnega interesa.

Evropski parlament in Svet sta zato leta 2009 vzpostavila program Skupnosti za podpiranje posebnih dejavnosti na področju finančnih storitev, računovodskega poročanja in revizije. Ta program je bil podaljšan z Uredbo (EU) št. 258/2014 Evropskega parlamenta in Sveta z dne 3. aprila 2014 (v nadaljnjem besedilu: uredba o financiranju). Upravičenci v okviru podaljšanega programa so Fundacija MSRP, EFRAG in Odbor za zaščito javnega interesa (PIOB).

Uredba o financiranju je podaljšala financiranje Fundacije MSRP in PIOB za obdobje 2014–2020. Glede na negotovost zaradi velike reforme upravljanja, ki je potekala v EFRAG leta 2014, sta se sozakonodajalca odločila, da omejita obdobje njenega financiranja na konec leta 2016, in pozvala Komisijo, da po potrebi predloži zakonodajni predlog za nadaljnje financiranje EFRAG po 31. decembru 2016. Medtem je bila 31. oktobra 2014 reforma upravljanja EFRAG uspešno izvedena. Zato je namen te uredbe podaljšanje sofinanciranja EFRAG s strani Unije za obdobje 2017–2020 v okviru programa Unije, vzpostavljenega z uredbo o financiranju.

1.1.EFRAG

EFRAG je bila ustanovljena leta 2001 kot zasebna organizacija, da bi Komisiji nudila strokovno znanje na področju računovodskega poročanja. Na začetku je EFRAG Komisiji svetovala predvsem o tem, ali mednarodni računovodski standard, ki naj bi ga sprejela Unija, izpolnjuje tehnična merila za odobritev. Postopoma je EFRAG prevzela vlogo proaktivnega vplivanja na IASB pri njegovem določanju standardov, pri čemer zagotavlja prispevke z izdajo pripomb o osnutkih standardov ter prispevke v zgodnji fazi z objavo dokumentov za razpravo o trenutnih računovodskih vprašanjih.

Prvotno so bili zastopanje in glasovalne pravice v upravi EFRAG (kot sta skupščina in nadzorni svet) vezani na finančni prispevek k proračunu EFRAG. Organ, ki je pristojen za glavno tehnično delo, tj. TEG (skupina tehničnih izvedencev), je bil vedno neodvisen.

Komisija je 12. novembra 2013 objavila poročilo Philippa Maystadta, posebnega svetovalca komisarju, odgovornemu za notranji trg in storitve, v katerem je opredelil možne reforme upravljanja EFRAG, namenjene okrepitvi prispevka Unije k razvoju mednarodnih računovodskih standardov. Priporočila Philippa Maystadta je 15. novembra 2014 na splošno podprl Svet ECOFIN. Tudi Evropski parlament in Svet sta štela, da je pravočasna izvedba reform nujna za dosego pričakovanih ciljev programa sofinanciranja, vzpostavljenega z uredbo o financiranju iz leta 2014.

Komisija je julija 2014 Evropskemu parlamentu in Svetu predložila poročilo o napredku, doseženemu pri izvajanju reforme EFRAG, v katerem je bil dotedanji napredek ocenjen pozitivno.

Reforma je vključevala temeljit pregled statutov in notranjih pravil EFRAG za vključitev nove strukture upravljanja, s katero sta se povečali legitimnost in reprezentativnost EFRAG. Spremenjeni statuti in notranja pravila EFRAG so bili potrjeni 16. junija 2014, veljati pa so začeli 31. oktobra 2014. Istega dne je EFRAG povečala svoje članstvo, nova struktura upravljanja pa je začela delovati z novembrom 2014.

Rezultat reforme je bila ustanovitev novega sveta EFRAG, njenega novega organa odločanja, v katerem so uravnoteženo zastopani javni in zasebni interesi. Svet EFRAG vse odločitve sprejema soglasno po preučitvi rezultatov predpisanega postopka EFRAG. Komisija, evropski nadzorni organi in Evropska centralna banka sodelujejo v razpravah sveta kot opazovalci. Predsednika sveta imenuje Komisija po posvetovanju z Evropskim parlamentom in Svetom. Trenutno eden od članov sveta opravlja naloge predsednika, dokler ta ne bo uradno imenovan. Komisija zagotavlja, da Računovodski regulativni odbor prispeva k delu EFRAG ali zahteva posebne ocene, če je to potrebno. Zato je zdaj EFRAG dobro opremljena, da okrepi legitimnost svojih stališč in pomembno prispeva k cilju enotnega nastopanja Evrope.

Da bi še naprej imela ključno vlogo pri zagotavljanju ustreznega upoštevanja potreb in interesov Unije v razvojni fazi novih standardov ter da bi Komisiji zagotavljala visokokakovostna mnenja o odobritvi novih ali spremenjenih standardov, potrebuje EFRAG zanesljivo, dolgoročno in raznoliko financiranje za zagotovitev njene verodostojnosti in neodvisnosti ter sposobnosti pripravljanja visoko kakovostnih dokumentov z zaposlovanjem visoko kakovostnih strokovnjakov.

V skladu z uredbo o financiranju je bilo EFRAG za obdobje 2014–2016 dodeljenih 9 303 000 EUR. Sedanja uredba predlaga, da se EFRAG dodelijo dodatna sredstva v višini 13 831 000 EUR za obdobje 2017–2020. Ta znesek je enak znesku financiranja EFRAG za navedeno obdobje iz predloga Komisije z dne 19. decembra 2012 za uredbo o financiranju, ki se trenutno uporablja. Da bi zagotovili neprekinjeno delovanje EFRAG, je treba ohraniti sofinanciranje EU, saj predstavlja približno 60 % proračuna EFRAG.

2.PRAVNA PODLAGA, SUBSIDIARNOST IN SORAZMERNOST

2.1.Pravna podlaga